แอสเซทพลัสลุยหุ้น ส่งกองใหม่เป้า9%
แอสเซท พลัส มองหุ้นขาขึ้น ส่งกองทุนใหม่ลุยหุ้นไทย ตั้งเป้ากำไร 9% ภายใน 1 ปี
28 ก.พ. 2555

แอสเซท พลัส มองหุ้นขาขึ้น ส่งกองทุนใหม่ลุยหุ้นไทย ตั้งเป้ากำไร 9% ภายใน 1 ปี 
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ตลาดหุ้นไทยได้รับอานิสงส์จากสภาพคล่องทางการเงินโลก โดยปัจจุบันเม็ดเงินต่างประเทศไหลเข้ามาในตลาดหุ้นไทยมากกว่า 3 หมื่นล้านบาท และคาดว่าจะยังไหลเข้ามาต่อเนื่อง เพราะปัจจัยพื้นฐานของตลาดหุ้นไทยดีขึ้น คาดกำไรของบริษัทจดทะเบียนเติบโตในปีนี้ประมาณ 15% ทำให้ตลาดหุ้นไทยในปีนี้น่าสนใจลงทุน 
ทั้งนี้ บริษัทได้เปิดขายกองทุนเปิดแอสเซทพลัสสมาร์ท 12 (ASP-SMART12) ระหว่างวันที่ 27 ก.พ.-9 มี.ค.นี้ เป็นกองทุนผสม อายุโครงการ 1 ปี สามารถปรับสัดส่วนการลงทุนระหว่างตราสารทุนและตราสารหนี้ในประเทศได้ 0-100% ทำให้กองทุนมีความยืดหยุ่นในด้านการกำหนดสัดส่วนการลงทุนในหุ้นในช่วงรอจังหวะเข้าลงทุน โดยเป้าหมายสร้างผลตอบแทน 9% และปิดกองทุนเมื่อมูลค่าหน่วยลงทุนผ่านระดับ 10.90 บาท 
นายพงศ์พันธุ์ อภิญญากุล หัวหน้าทีมวิเคราะห์กลยุทธ์การลงทุน บลจ.แอสเซท พลัส กล่าวว่า ตลาด หุ้นยังมีปัจจัยสนับสนุนการปรับตัวขึ้นใน 1 ปีข้างหน้า โดยมองกรอบดัชนีที่ 1,020-1,250 จุด ซึ่งในช่วงตลาดหุ้นขาขึ้นจะมีสภาพคล่องในการซื้อขายสูง ผู้ลงทุนมีโอกาสรับผลตอบแทนที่ดีจากหุ้น